钦定古今图书集成/方舆汇编/职方典/第1197卷 > 《青谿秀壁山记》区怀瑞
## 钦定古今图书集成/方舆汇编/职方典/第1197卷 > 《青谿秀壁山记》区怀瑞

“临沮西，有青谿秀壁。”其地入远安境，去玉阳三十里。
每于城北延眺，高峰插天，翡翠一片，若挹若注，若竦
若踞，不可方物，幽异瑰玮，见《述异记》。与盛弘之《荆州
记》，足令神往。其于玉泉，陇阜相接，径遂相属，探奇士
每穷究焉。出玉阳，溯沮西北为干谿，白石齿齿，皆枯
磵也。沿谿西行，越小岭，出玉阳境，则攲岩叠嶂，空绿
点点，常扑马首。忽如千层碧浪，汨荡少海，始信玉阳
西北山谿别作世界。路转纡仄，山转幽峭。行三里，有
石桥，则青谿《注沮》东出也，声喷薄如雷，听泉数里，凉
沁神骨。又数里，入青谿古寺，枞栝数十围，皆百年物。
佛庐东为古方丈，西有泉窦甚夥，皆石壁下迸如涌
雪，浡沸之势，何但万斛。水之色声气味，与人相宜，不
知从何置品，而袁小修《游记》以为“水色正碧，举凡水
皆不得其形似才见一端，其味淡而不甘，平而不冽，
盘蝘蜓，不腥，泳潜鳞，不混其气四时皆秋，或激石缝，
或迸沙砾，跳波散沬，𢘆高数尺，渟碧千馀亩，澎湃千
状”，袁《志》皆未逮也。又西龙女祠，祠左方上为卧云洞，
即云光法师写经处。又上有大士洞、桃花洞。循青谿
西数麓。更越高岭。下得幽磵。蹴踏㕒石棱，每𦊰衣
袂。人行磵底祠两厓，烟扉雾磴，怪藤引蔓，古木垂樛，
丹翠斑驳，乍开乍合，真应接不暇。左右多结道士精
庐，今惟云鸟逢迎，即野衲不可得。曲折数里，始达鬼
谷洞。扉门丈许，两壁及洞底恒作波浪纹。洞口祀鬼
谷子，转八百馀武，苔衣泞滑，凡十馀折。约里许穹窿
处，时窥天一隙，蝙蝠大如缶，惊炬往来如织。又折而
入，有石田石潭，“有方广石如碁秤，游者或得黑白碁
子。是行也，得青谿龙湫，足消烦暑。郢地鲜岩壑，得石
窦如瓮牖，才容几案，便诧奇绝。或加椎凿，而鬼谷窈
窕隐深，鬼斧不施，天巧自然，狙接蜗缘，杳冥无际。百
里内嵌空抗云。此为寡俦弘之所记，不我欺也。